khistorydata/jeongjo-sjw-relations huggingface dataset:
정조 12년 · 목
民載陣疏云云敎曰前開留事誤則誤矣論其人如是遣辭不亦怪駭不識文字出處則猶足爲公罪否則奏御文字語不擇發其罪何如副修撰宋民載爲先罷職日前玉當李洪載疏拈出吳翼煥疏中句語請與李魯春同律言固過矣此玉堂卽倡發討罪之人如是申請雖無足爲非伊後諸臣疏章無不循襲仍作魯春下添入條件甚可駭笑宋民載雖以他事處分臺疏中亦有之當該臺臣亦爲爲先從重推考今此罷推之擧欲使朝廷公是非無作私好惡以此幷令知之○敎曰沈晉賢事其可成說乎申飭多日非懸牌非違牌尙無消息萬萬駭怪聞以譴罷擧條中疑亂二字爲嫌云而始不能挺身終不能明討且其遣辭極爲如何近來此等風習常以爲痛惡未勘者姑無論已勘者但當知罪而已焉敢看作處義然乎更以違牌等說煩浼則今曰紀綱雖曰掃地豈可壞了於一晉賢乎副校理沈晉賢推考啓辭勿施使卽入肅追省記下敎前無得替直
정조 12년 · 목
敎曰玉堂番次苟簡在外玉堂許遞今日政差出○以李殷模朴基正爲校理沈能翼爲副校理權裕爲副修撰朴基豐爲黃海水使○新除玉堂幷違牌例罷以尹翊東趙雲紀爲校理李儒慶爲副校理李敬五爲修撰前望也
정조 12년 · 강
領府事金致仁上疏賜批
정조 12년 · 목
疏略曰臣耗朽老誖不堪供世久矣秪緣寵渥浹髓顒祝懸誠變結遲徊愆尤日積卒之死期所迫自陷大僇公議累發聲討罔極范昧本事臣固知罪斷以强諉無辭可解人臣負此宜不容一刻偃息而旣靳顯戮終歸全宥國有常憲將安所施惟竢嚴誅之遄伏也抑臣於堂疏論吳翼煥事又有萬萬悚懍者一字踵襲之尤爲凶悖誠如儒臣之言而臣之昏矇不能早自覺悟致失登時嚴討則此其罪奚間於島囚之請宥哉罪上添罪俱係罔赦倘不卽加刑童亦願永賜斥退批以日前別諭梗槪已言之今豈有他語稍竢面對時擬敍未盡之蘊此姑略之疏中多少辭巽過矣過矣尾陳事尤過矣其所云云與彼自異藉令用意用之當句內旣無立隻㦸三之跡且況可罪者不在於此一字卿須諒之造朝當在那間從近遣近侍更當有敦迫矣仍命遣吏官傳諭
정조 12년 · 강
命吳震亨錄後之典依議施行
정조 12년 · 목
禮曹啓言全州座首吳震亨褒錄之擧更遣郞官收議事命下矣發遣郎廳問議于時原任大臣則左議政李性源以爲其時通判旣以此新施貤贈則該邑功曹似不宜疊蒙褒賞故前議中以食物爲請而今此更收議之命實出不擇地之意令本道訪問其子孫施以軍門錄用之典似不至太過云右議政蔡濟恭以爲抗賊孝拒賊顯謂之震亨與有贊助則可若以此專歸之震亨則不可若非判官有所指揮則恐是行不得之事判官李錫仁之贈職亦不過以其生前所已命而未及施者追施之於今日若又褒贈震亨恐無差等令軍門錄用其子孫恐得宜云領府事金致仁方在竢勘中不敢獻議判府事鄭存謙徐命善李福源金熤領敦寧洪樂性病不獻議判府事李在恊以爲判官李錫仁其時已有加資之命而身故未及施之故特擧追贈之典與別加褒贈差異則座首之又爲褒錄或過分數云判府事兪彥鎬以爲依燕歧河啓溟兄弟之例令兵曹訪問其子孫錄用於軍門恐得宜云矣敎以依左右相議施行
정조 12년 · 강
命京畿移轉米依狀請施行三陟府失火民家別加賙恤
정조 12년 · 목
京畿監司徐有防狀請沁都米二千石南漢米三百石移轉令廟堂稟處故有是命○原春監司金載瓉以三陟府民家二十七戶延燒馳啓敎曰方春失所極爲矜悶令道伯原恤典外各別周恤期於斯速奠居事回諭
정조 12년 · 강
淸齋于暎花堂詣皇壇行望位禮還齋所
정조 12년 · 목
敎曰今年卽皇朝開剙之年也歲首望位之禮不足以少伸風泉之誠今夜壇享不得躬行豈可坐齋於便殿午後出齋北苑奉紙牓時行望位禮於冽泉門外還至齋所俟祭畢還次以此分付又敎曰今日北苑齋宿時只承史閣臣及兵判隨駕依正月例詣壇所時侍衛別雲劍外只以入直擧行挾輦軍以金虎門軍六十名爲之訓將則北營前路當依例札駐柢迎勿用出番軍亦依正月例擧行事分付又敎曰皇壇行禮百官勿爲入參又敎曰壇享時皇朝人子孫忠臣子孫來參者每於拱北門外散班行禮云自今定式使之冽泉門內行禮外立人整齊時請出標信開門參班退出後還閉事分付○午後具翼善冠袞龍袍乘輿由賓陽門詣暎花堂只承旨閣臣從之○敎曰旣有來待之命卿率諸勳臣子孫無論官職有無及儒武午後來待事遣史官傳諭于李判府事三忠子孫贈大司憲李述原子孫如有在京人一體來待仍召見判府事及忠勳子孫敎曰今日召見戊申忠勳子孫出於感舊紀故之意昨日綸音有難取捨雖不下敎今日見彥城之子大抵彥城之功勝於汗馬之勞不有是擧孰得以詳知賊情每於彥城家收錄必齗齗不置者意豈徒然越薦而不做官豈不太無實前水使金麟瑞子司果金宗洙宣傳官窠特爲口傳單付使之帳前謝恩一以示獎拔之擧一以爲聳瞻之方入侍朝官及儒武豈可無示意之事文蔭儒各賜紙筆墨武臣則給弓子一張又敎曰忠愍公李鳳祥叔弘茂當戊申之賊入淸閫也特立不跪挺刃交加終不屈拘囚六日而死此非殉身而何節義凛然可謂是叔是侄特以尙未褒揚人多未詳實蹟之如許豈非欠事李弘茂褒獎之典在所不已令該曹議于大臣稟處○奎章閣提學金鍾秀啓言今因戊申效節人表章事適有目擊者敢達矣向來領相以贈參判金鼎運事蹟陳達之後近始得見鼎運所寄陜川將校咸萬重諺札及紙背萬重諺筆答書則其登時感悟之意背逆向順之計令人擊節歎賞況其卒成斷索覆帳禽獲賊魁之功皆由於此札則泯沒終可惜其於激礪嶺俗所關不細故敢達矣敎以褒贈一款議于大臣稟處○判府事李在協啓言故相臣李宗城議諡從速擧行有命矣故宰臣李彝章議諡亦當擧行而諡狀姑未修正云係是特恩則或有無諡狀擧行之例敢達從之又啓言宣傳官李謙會去臈都政當爲陞六因居中不果似聞兵判錯認事實混置中考云矣敎以追聞其事實欲爲下敎矣卿言又如此中考勿施後日政陞遷○承旨曺允大啓言訓鍊大將李敬懋旣受標信之後乃敢以病重不得領軍之意附奏於宣傳官揆以事面萬萬駭然請從重推考從之又啓言宣傳官李周鳳旣奉標信傳授訓將之後乃敢以不緊說話歸奏帳殿萬萬駭然所當重勘何以爲之敎以拿處○敎曰訓將事誠無奈矣古人所期袵革此人一心釣譽平生揣摩惟在難矣二字前此種種怪擧皆從此出歲初動駕乘轎赴陣無嚴極矣伊後賓筵日登陛忽作蹣跚之狀駭悖甚矣責飭之敎不啻截嚴而迷不知悛甚至有自公堂徑出闕外之擧特不脫帽袍之李文源非不欲亟加重典以尊朝綱遞罷適所以副其望罰止置對意在裁抑及其放出又欲逡巡於詣宮領軍之時云而置之更不皀白矣自是乍出乍入以至今日稱病言送之事而殆近戲劇又敢附說病狀於標信宣傳官有一於此厥罪難赦歷數前後所爲貽辱朝廷莫甚於此是豈常性人所爲副其望自副其望尊朝綱自尊朝綱豈可因一驕帥啓日後難言之弊乎勘罪之止此無出於罪罪人人之意訓鍊大將李敬懋爲先刊削仕版雖於收敍之後更勿備擬於將任之望事令廟堂知悉又敎曰訓鍊大將出代間都提調總察從事官發牌聽傳敎○敎曰未肅拜與老病總管許遞與未差之代令該曹口傳差出○初昏具翼善冠袞龍袍乘輿出拱北門由明禮門降輿入齋殿奉紙牓時至由朝宗門步詣冽泉門外行禮還至朝宗門外乘輿由拱北門還北苑降輿入齋所
정조 12년 · 강
副修撰金熙采宋祥濂聯箚請寢故相趙顯命嫡長泒免坐之命賜例批
정조 12년 · 목
判義禁韓光會同義禁申大升金魯淳以潞鎭免坐不敢奉承陳疏阻閽敎曰成命之下如是遲滯極爲駭然再次草記已過矣今又陳疏尤過矣原疏阻閽雖不入啓此非如是之事禁府當該堂上幷從重推考斯速擧行○義禁府以海南縣緣坐安置罪人潞鎭免坐放送事請分付該道啓
정조 12년 · 강
以徐有慶鄭枋尹塾爲都總管李漢泰爲副總管口傳也
정조 12년 · 강
遣承旨詣宗廟景慕宮及受香所奉審摘奸
정조 12년 · 목
政院以賓廳日次國忌相値不得來會啓敎以次對久未爲之雖非日次一兩日間待下敎來會
정조 12년 · 강
敍前大司諫朴天行等
정조 12년 · 목
承旨趙衍德啓言同罪未敍人隨卽提稟事曾有定式矣前大司憲李度默前修撰尹致性前副校理李儒慶前修撰趙雲紀前統制使柳鎭恒旣已蒙敍除職而前大司諫朴天行前獻納申禹相前正言閔師宣朴瑞源前校理趙濟魯前副校理鄭東觀前副修撰李書九金履鏞洪聖淵前副校理李洪載前水使李章漢俱是同罪之人故敢達矣敎以敍用
정조 12년 · 강
特補校理李儒慶順川郡守
정조 12년 · 목
儒慶違牌敎曰情勢自情勢叨謝自叨謝屢除屢違極爲寒心在右相無異親子姪新卜後收用亦出爲其家之意則豈敢如是逡巡以公以私不可無飭勵之擧校理李儒慶牌不進傳旨勿施順川郡守除授當日辭朝時任郡守遞付京職
정조 12년 · 강
以廣陵君烻西淸君煋爲都總管李漢泰申大顯爲副總管前望也
정조 12년 · 강
命九十一歲人朴昌烈景福將調用
정조 12년 · 목
敎曰日前聞有來獻先朝御盡老人取來奉玩在老人不但爲異數寶墨輝暎分明是御盡聞其事蹟不宜泯然且見行步不蹣跚顏貌如五六十人又能立呼七絕細寫片幅甚奇甚奇年踰九十尙未經實職歲首歲饌不得受食云九十一歲朴昌烈景福將作窠調用仍付實職例銜老人雖以入直爲言不必强令入直以此分付其子付料特爲依其願施行
정조 12년 · 강
召見五衛將趙重觀于誠正閣
정조 12년 · 목
敎曰昨日召見九十一歲老人之獻先朝御盡者才示尊年記舊之意今日又見五衛將趙重觀年亦九十一歲童顏韶容鬚髮多不白誦對戊申捉賊之事歷歷如今日奇矣貴矣捉一賊猶有功況所捉不止一人捉賊卒猶有功況所捉是僞帥世鳳乎其時巡撫使欲記功而牢拒先朝下相當職調用之命而辭之繼有錫馬之敎而又不受云卓卓之功姑無論如許廉操實所罕聞取考領下文字逢舊甲撫昔事曷勝愴感奉來領馬文券出示太僕使卽依帖文送于老人家伊時雖辭官到今先朝恩典豈敢有云云然老人年已老矣相當職承傳傳敎移施於其子令吏兵判招見後今日政除職事分付帖文及文蹟如是斷爛亦令該曹作帖以給○敎曰扈衛軍官金尙說年過八十則不得帖加必有向隅之歎一體成給年如未滿給樂與酒肉之需事言于該廳大將
정조 12년 · 강
命故嘉義朱櫶贈職依議施行
정조 12년 · 목
京畿監司徐有防狀啓以爲戊申出征將士之至今生存者倡義殉身之泯未褒揚者搜訪以報之意知委列邑矣各邑所報今纔齊到故職姓名開錄于左出征留陣校卒則依傳敎令該地方給米肉又辦酒饌設樂招致官庭慰撫計料陽智故嘉義朱櫶故通德郞韓弘濟故出身劉相漢安城故同知尹梓等倡率義旅斬戮賊兵而尙未蒙恩云故四人事蹟一體開錄廣州良人朴保音金年八十五嘉善陳次位年八十六盧奉立年八十八俱以守禦束伍軍出征閑良南原善年八十一以府軍官出征閑良廉貴天年八十八孫守京年八十四朴世長年八十一嘉善金二奉年八十四閑良朴世柱年九十俱以府軍官出陣閑良尹東柱年九十以府軍官出征老除金德福年七十九崔武應治年八十四嘉善金時男年八十四良人辛老味年八十三崔二贊年八十一嘉善李命已年九十九良人李己丑年八十俱以守禦束伍軍出陣嘉善裵三同年九十以塘報軍出陣良人金旕男年七十九以燈籠軍出陣李世奉年八十九以吹手出陣金日尙年八十二以守禦馬兵伏兵楊州嘉善朴泰潤年八十三以軍色吏赴陣通政咸致雄年七十八嘉善姜厚泰年九十四通政趙二萬年八十俱以州軍官赴陣通政盧世柱年八十二李大淳年八十一嘉善金鼎泰年八十二俱以通引赴陣通政李世弼年八十一良人柳德順年七十四俱以卜馬軍赴陣老除尹世辰年八十一通政元禮奉年八十七金命福年八十三老除趙海同年七十九金旕山年七十四李泰建年八十五金戒奉年八十四李完得年七十六嘉善趙順萬年九十鄭月明年八十七通政金德奉年八十七安莫同年八十一老除金抻俊年七十七通政嚴起萬年八十二老除李必柱年七十六通政高尙萬年九十二孫日萬年八十五嘉善禹次同年九十四俱以哨軍赴陣通政金賛興年九十一金興泰年八十六俱以麻田將校赴陣通政李佑碩年八十一嘉善鄭貴建年九十三老除姜金男年七十八俱以哨官赴陣嘉善崔春萬年八十四老除金啓奉年七十六金世位年七十五俱以七色軍赴陣良人池京云年七十八以守禦大旗手赴陣通政金永岳年九十八以守禦牢子赴陣通政金光麗年八十一嘉善崔二天年八十五俱以壯抄軍赴陣嘉善韓時光年八十四以旗牌官赴陣通政趙泰熙年八十七以鄕所赴陣嘉善李海徵年八十二通政洪加八里年八十八俱以守禦牙兵赴陣良人卓壽萬年七十八卓海天年七十七年有成年七十八嘉善朴昌輝年七十七俱以總戎軍官赴陳老除官奴柳萬善年七十四以房子赴陣驪州通政黃世徵年九十一以守禦牙兵出征良人金漢奉年八十二以騎兵出征坡州嘉善朴唜龍年一百四以束伍旗總出征通政金貴先年八十以束伍軍出征良人徐有世年七十八以總戒牙兵出征石三奉年七十九以總戒大旗手出征南陽折衝崔昌德年九十四以執事赴陣閑良楊弼輝年八十二以旗牌官赴陣嘉善金相九年九十九張一俊年八十九俱以馬兵赴陣通政朱萬先年八十三良人丁㖋同年九十二俱以束伍旗總赴陣利川良人朴益載年八十六以守禦馬兵赴陣出身金得梯年七十七以勸武軍官守城良人林以載年八十六以守禦別破陣赴陣孫論立年八十五以束伍軍赴陣富平良人李介乭年八十三以總戎大旗手出征老除禹驗尙年八十五沈中化年八十一俱以守禦牙兵出征楊根良人辛巖回年七十九以守禦別破陣赴陣高貴孫年七十七以驪州馬兵出征嘉善丁軍男年九十五良人金世廷年九十五通政李進奉年七十五嘉善林貴點年八十三通政韓得龍年八十五俱以束伍軍留陣嘉善李貴賛年八十一金俊儀年八十五閑良表文郁年八十二俱以府軍官留陣良人金貴才年八十五以守禦牙兵留陣良人柳時雄年八十四姜萬昌年八十一崔加邑碩年九十二俱以馬兵留陣良人吳萬得年九十一以武學留陣司果盧文才年八十三通政金世廷年九十二俱以別武士守城振威良人李世勣年九十六以御營軍上京留陣陽城閑良陳世位年八十七以守禦旗牌官出征陽智資憲朱興積年八十八以束伍色吏赴陣老除李命福年七十八以束伍軍赴陣老除申老郞年七十七以把下軍赴陣故嘉義朱櫶郡守恒道之庶子也戊申賊變身在草土忠情感慨入見主倅責勉民心之鎭安畵出方略以爲險阨之備禦洞諭忠逆之分激勵士x民之心或出家僮或募義旅倡出數百餘人身被衰麻不自領軍使軍器監官文星天代爲領將守據左贊峴咽喉之地作爲聲勢賊兵留屯竹山疑不敢進竟爲王師之勦滅賊徒之散走者奮劍斬戮殆至數百乃於亂平後入於道臣褒啓中首擧朱櫶次論文星天而櫶則尙在草土故只受原從錄券文星天卽除蛇島僉使當時倡義之功朱櫶爲首獨未蒙褒賞之典人心至今抑鬱故通德郞韓弘濟戊申賊變發家丁募洞民得死士百餘人而同里出身劉相漢起復願從約與同死仍向左贊要衝之地結陣守禦竹山屯留之賊不敢出踰越衝突之計竟爲巡撫使一戰勦滅賊軍之逃走者追執屠戮甚多及其平亂之後朝家有軍功抄報之令幼學宋鎭一等相繼呈文於營邑而終不得啓聞故韓弘濟等仍未蒙褒賞之典安城故同知尹梓目見賊徒之猖獗率其子弟召募義士擒其賊酋泰柱等三人奪賊馬二十餘匹軍物二十餘馱將欲輸納於元帥陣前矣路逢官軍仍爲見奪反被結縳幸因元帥分付旋卽解歸而生前死後未蒙褒奬之典一郡公論擧皆抑鬱云敎曰紀賞之典不可踰此月已有下敎則遠道畢到本道最後難免緩忽之責當該道臣推考今日政有下批之命此狀本卽令禮郞問議諸大臣草記遍詢後正書則今日內勢難爲之只令問議于時任大臣及李判府事○禮曹啓言發遣郞廳問議于大臣則左議政李性源以爲本道從征將士之至今生存者爲一百十人之多其中九十歲百歲以上二十二人依老職例帖加成給八十歲以下八十八人令本道題給食物故嘉義朱櫶曳衰倡義錄用之請旣有該曹文蹟其身雖故移施於其子孫似合激勸之方故同知尹榟擒賊酋奪賊物之實狀旣載於多士呈文令本道訪問子孫施以軍門錄用之典似合宜故通德郞韓弘濟之發丁募士故出身劉相漢之起復從軍俱極可尙而公私文蹟旣無可據恐不可遽施褒賞云右議政蔡濟恭以爲戊申將士至今生存者殆過百數事甚稀異然或曰留陣或曰守城則與出征不無差等其中出征者若干人勳錄中旣無其名該地方給米肉設饌侑樂足爲慰悅之道朱櫶旣受原從錄券倡起義旅實爲朝家所知略加贈典恐無不可韓弘濟尹榟劉相漢訪其子孫領以食物亦似不妨云判府事李在恊以爲留陣守城終與出征有異雖是出征名不載勳錄則該地方給米肉辦酒饌設樂招致慰撫旣有成命今方擧行云別無可論朱櫶旣錄原從功臣今無別施褒賞之道韓弘濟尹榟劉相漢等三人雖有儒生等呈文旣與公家文蹟有異恐不可遽議褒賞云矣敎以出征人旣無原從之券則與留陣守城其勞無異云云者諸議儘有所見依左右相議施行其中百歲及九十歲以上人帖加依左相議施行至於八十歲以上人湖南旣幷施今豈可異同常年歲首九十歲例加一資値舊甲用倍例恩典不至屑越一體帖加成給陽智故嘉義朱櫶曳衰倡義其功不可泯況有申目達下文跡而迄未錄用實爲欠事贈職依右相議施行安城故同知尹榟率子弟倡義擒酋奪財其勞當錄而亂時反被官軍侵困死後尙無公家奬褒誠冤矣訪子孫軍門收用依右相議施行陽智故通德郞韓弘濟故出身劉相漢等或挺身討賊或起復從軍營邑文蹟又如許訪其子孫㣛食物依右相議施行○禮曹啓言功臣忠臣收錄綸音中贈承旨愼溟翊詳考可據文蹟稟處後致祭事命下矣取考謄錄則戊辰九月因愼溟翊子碩弼上言其父殉節時事令本道道臣摭擧事實狀聞後稟處事覆啓蒙允而翌季五月本曹回達以爲觀此慶尙前監司南泰良査啓則愼溟翊之當亂殉節極爲可尙一依李述源例加贈旌閭恐合事宜事入達依所達施行事達下而此外無他可據文蹟矣敎以依綸音施行
정조 12년 · 목
校理尹翊東違牌敎以與疏批未下人許遞今日政差出○以韓用龜爲副校理沈興永爲修撰李顯靖爲副修撰趙鋧爲禮賓參奉朴昌烈爲景福將
정조 12년 · 강
命禁衛中軍望筒還入
정조 12년 · 목
因禁衛中軍望筒以李漢豊批下敎曰未經之故雖已點下重閫不可數遞一爲足爲履歷禁衛中軍李漢豊仍任望筒還入
정조 12년 · 목
因禁府都囚徒敎曰李廷衡罷職放送金胤行金爀金基正高道成依已勘守令例勘罪放送後草記李鎭漡放送兪萬禧依本律勘放後草記姜▣所當汰去而今姑參酌付過放送任國大削職放送○該府啓言高道成與任國大係是同罪一體削職放送金胤行金爀金基正幷罷職放送而金胤行前以他罪徒三年定配於舒川郡依例還發配所兪萬禧還上未捧罪杖一百收贖告身盡行追奪放送允之敎以如有功議各減一等
정조 12년 · 강
皇壇享禮告畢乃還內
정조 12년 · 목
敎曰昨夜行望位之禮深切風泉之感八壯士之設廳付祿名曰別軍職孝廟朝瀋幸隨龍之人而爲其酬勞有此恩澤有是廳則不可無八壯士子孫而近來每有搜訪之命在京者試藝未入格在鄕者道遠不卽待令本廳尙無壯士之裔殊非記舊之意八壯士子孫無論支嫡在京者先捧擧案在鄕者令該曹分付該地方方伯處搜訪治送待畢到後仍令該曹具別單草記以爲試取收用之地
정조 12년 · 강
以徐有大爲訓鍊大將備薦也
정조 12년 · 강
命關西都試及各試鐵箭遠射人別單錄啓
정조 12년 · 목
兵曹啓言平安監司金履素狀啓淸南左列武士去丁未條都試柳葉箭沒技出身朱漢澤片箭沒技出身朴希喆等請施加資之典矣係干恩典請上裁從之敎曰西關素稱鐵箭遠射之地而近來武技抛置所謂沒技匪柳則片京中遠射猶且申飭本道卽武士之冀北近反多讓於他道豈非羞恥此後勿論都試及他各試遠射百八九十步人三矢內一矢或不及準式別單錄啓以爲別般論賞之地
정조 12년 · 강
命時囚鄭東慎放送
정조 12년 · 목
因囚單有是命旣已汰去故也又因李周鳳囚單命附過放送又因李東榮洪健祚囚單命保放○敎曰今日宣傳官金宗洙許參時衆所共知實故外遲滯入來者拿處旋因李觀成李光益李東善洪栒拿處傳旨命分揀
정조 12년 · 강
命三日製過齋後更稟
정조 12년 · 목
成均館以今曰儒生課試大提學未差限內不得設行啓故有是命
정조 12년 · 강
命緣坐安置罪人溫鎮▣鎭一體放送
정조 12년 · 목
因義禁府罪人潞鎮免坐放送草記靈巖安置罪人溫鎮熊川安置罪人衍鎮幷命付標以入
정조 12년 · 목
以尹行履爲獻納金鍾秀爲弘文提學○再政故豊城君趙載得復其官
정조 12년 · 강
遣承旨詣元陵奉審摘奸奉審局內諸陵
정조 12년 · 목
箚略曰臣於日昨傳敎中禁堂疏阻閽之敎有不勝訝惑者今始從人聞之則蓋自前月旬間以後因下敎凡係疏章毋論辭職與言事守門將一切拒納云固知聖意在於一時息鬧而其爲傷事面而駭聽聞大矣臣於其間數次經對漠未聞知泯默而退不職之罪臣實自訟而身在喉院亦無一言警咳不可謂盡惟允之責矣兹將短箚略貢愚衷伏乞亟降處分仍命諸承旨推考以光聖德批以章疏阻閽事自前月尙未收禁故耳卿言旣如此事端又妥帖箚請依施承宣則屢曰警咳於筵席不必問備矣仍命遣史官傳諭○諸承旨引義徑出敎曰一時相規此時何敢徑出諸承旨推考牌招仕進
정조 12년 · 강
命黃海監司金思穆上疏還下送
정조 12년 · 목
敎曰方面之體重豈不知之考績之體重亦豈不知之初旣勒令改題從又促使行部此蓋地處異於人故耳此人之入將出藩豈以才具威望之別有所取一則地處二則地處大抵所謂戚里無論舊戚里新戚里古戚里今戚里一呼一吸一動一靜一語一默一事一爲惴惴然恐恐然僅率軀命其生其死一聽朝家處分自是戚家本色如或有威福欲自已出藉賣而把弄者其禍至於凶國而害家豈不畏哉豈不懼哉歷數近古戚家全軀保命同休共戚者世必以慶恩家單擧稱道之外此戚家之不謹愼者無非慶恩之罪人予於御極以後痛艾藉弄之習慻慻於慶恩家賜祭以示曠感之音錄孤以寓奬一之擧予意豈徒然誠欲使所謂戚家知如此則生不如此則死與朝家長享太平也況於前後筵席似此說話言之不啻分明有耳孰不聞之此人亦當諦承則今此疏擧萬萬放恣萬萬痛惡以此家素所畏愼者欲效外朝習氣乃濔以近日跳踉成習之俗自來豪悍諸家幾何不各尋舊窟各效前套乎卽因該房申後留院公事書入條件其中有海伯疏要語看來不覺駭惑朝家束濕句檢之政將自此蕩然予則曰海伯一疏卽此輩跳踉之一端懲惡之典不可不防之於將然此人初欲先施投竄之律矣呼寫良久又思之今日卽坐齋日也孺慕深切殆欲明發此日此擧有非仰體昔日眷恤之聖意雖不得不姑且泯默原疏豈可賜批付撥星火下送此傳敎祗受日當刻內發巡萬一遲滯當拿致王府推問後仍令卽其地定配以此分付千人萬人雖甘心舊習而此人其敢生意於蹤跡臭味之際乎前此情已露而跡已綻常所痛駭者況於似此去就亦敢如是突兀未知所議者何處而惜其不善敎誘也我國宗戚之不保存莫非廷臣之罪且今戚家之無累者獨此家則又必誤訓如許廷臣事亦可駭可痛此家如此如洪守榮之肆然投狀爭抏大臣金龍柱之飭敎後尋鄕金持默之頗生自專之心特自來本色何足云云其他雜歧之迭相讙譁亦何足云云朝家之日夕念念不置者在於一或縱弛駸駸入於難制因一海伯如是下敎雖近於太費力欲使廷臣益知予本心也
정조 12년 · 강
命放時囚李輔國李麟信
정조 12년 · 목
因該府都囚徒有是命
정조 12년 · 목
箚略曰伏見朝紙所出禁府草記故相嫡長泒潞鎮外其弟溫鎮衍鎮亦在放謫之中招聞該吏則謂有傳敎云頃筵聖敎以十世可宥之義欲故相嗣孫免坐主祀此事古有可據故臣一辭對揚而至於支孫幷入免坐實非意慮所及以恩數則太濫以法意則無例顧今人心靡定倖門漸廣而朝廷擧措顚倒至此窺覬之患尤當如何伏乞特收溫鎮衍鎮放謫之命批以日前筵敎卿似未諦聞矣不曰嫡長而曰嫡長泒者果幷指長泒諸子也父宥子不宥殊非收司之法予則如是裁量卿須諒之仍命遣史官傳諭
정조 12년 · 강
特給善騎隊失火人恤典仍飭本營軍疾苦隨聞登徹
정조 12년 · 목
善騎隊韓興復家失火敎曰貧殘軍兵之失所可矜錢三兩空石十立令戶房所題給凡民疾苦莫如水火盜賊雖於尋常民戶似此疾苦嚴飭京外星火登聞一或遲滯罪及官長況本營所屬無非宿衛親軍凡有疾苦掩置不卽上聞頋恤之典反不及於泛泛遐氓是誠不可使聞於外營且前因此等事遲報及後於京兆捕廳申飭何如則何敢乃爾乎該哨將官爲先記過當該書牌査出嚴囚本營過十日保放待用刑嚴治雖無飭敎猶可請罪尙無一言皂白亦萬萬駭然當該入直知彀官亦爲記過此後則無論將官將校軍兵又無論有料無料若水若火若盜賊之患無大無小當刻內轉報如是而又復慢忽不飭之兵房亦難免其責幷爲知悉暢念擧行仍以此意書揭各廳各色各哨廳辟以爲常目遵守之地
정조 12년 · 강
遣承旨詣先蠶壇奉審摘奸
정조 12년 · 강
命三忠子孫在職者給由往參致祭
정조 12년 · 목
禮曹啓言李述原褒忠祠致祭事命下矣問于本縣則今三月二十三日卽其先祖殉節之日以此日當祗受云請本曹郎廳臨時受香祝下去致祭允之敎曰祭文與三忠祠致祭巳以御製書下依此知悉三忠祠致祭亦於伊日爲之事有筵敎香祝當下送御製祭文不可付之下吏香官一員齎往傳于道伯以來事分付三忠子孫無職者自可往參在職者令該曹給由使之往來事分付
정조 12년 · 강
校理鄭福煥上疏辭職判義禁韓光會同義禁成德朝申大升金魯淳等上疏以潞鎮等免坐事引避幷賜例批
정조 12년 · 강
以西淸君煋金尙集爲都總管李東曄爲副總管東曄罷職仍命拿處以申應周代之前望也
정조 12년 · 목
敎曰何時出牌今始呈肅單極爲放恣此亦義理乎此亦善涉世乎副總管李東曄爲先罷職遲滯之罪令該府拿問處之
정조 12년 · 강
命右捕將趙圭鎮兼帶亞將改差
정조 12년 · 목
敎曰雖有已例每以爲不可兩捕將卽僚官以僚官爲幕爲下官體例亦甚不然然該廳自有成績難用在下當遞之例右捕將趙圭鎮兼帶亞將改差
정조 12년 · 강
大司諫權以綱掌令李祉永持平姜碩龜正言宋煥德徐邁修聯箚應敎鄭萬始獻納尹行履上疏幷賜批
정조 12년 · 목
以綱等箚略曰臣等日前以故相臣趙顯命嫡長泒免坐復官事相率聯籲未蒙登徹歷過多日憂慨轉深臣等之所爭者常法也殿下之所施者誤恩也且況三子幷宥隄防大壞其父固不可宥則其子尤非可論伏願亟寢免坐復官之命以存國法終古亂逆何限而豈有如時偉之窮凶絕悖凶謀欲售於擬帥逆節已著於諱慶內若有恃藉賣威權外無所憚鋪張氣勢咆喝脅持伎倆所使而人莫誰何濫猾陰慝戾氣所鍾而眼無君父甚至怪鬼不逞之徒潛懷嘗試之意敢售疑亂之計世遒有胥溺之憂朝象無若浼之心此賊之一日偃息有一日難言之憂適會此時雖未設鞫正刑罪止島配尙今戴頭其爲乖王章而激輿憤當如何哉伏望拿囚王府待用刑依律處斷批以免坐復官之命出於世宥之意末端事陳談也聲討自有原啓又何箚陳勿煩○萬始疏略曰趙時偉本以陰險之性濟以凶悖之行伎倆惟在於貪權揣摩全出於肆慾濫猾之習自處以戚里跳踉之甚虛張而藉賣居藩貪墨猶屬細故乘機攏斷自謂能事噫彼宇賊父子何等凶逆情節之醞釀必非一朝一夕而不惟不自斷絕乃返趨勢附麗以至圖占戎權而極矣綢繆之跡卽此難逭得失之患何所不至何況前後疏啓之所聲罪者事關儲君之讎不可一日暫緩而聲討已至經年薄竄海島假息至今伏願待用刑嚴鞫得情夬正典刑批以趙時偉事勿煩○行履疏略曰窮凶絕悖之時偉尙今假息天下寧有是哉戾氣所種性旣奰慝多年權要兄弟幷據少有違拂輒被陰傷護法賊翰嗾呈悖疏以爲嘗試之計糾結妖宇圖占帥符敢售不逞之志壬寅邦國之慶乃於稠坐暗售不悅之意肆發至凶之言渠雖欲幷與入院而諱之其於小報之可據何哉猶且置之可疑則大有所不然如渠一身都是凶肚逆腸不可以常人之情論之也決矣設鞫嚴訊雖非其時臣謂嚴加荐棘待用刑卽爲訊覈夬正典刑批以趙時偉事勿煩
정조 12년 · 강
遞總戎使徐有寧以李昌運代之前望也
정조 12년 · 목
有寧陳疏略曰臣所帶總帥之任居然九朔向來疏懇尤是私心之所不容已不惟不賜允可諭之以將任之不可輕解只遞臣兄所帶提擧夫提擧雖係散銜而以公則實兼之有殊也將任雖似緊務而以私則弟兄之有序也今乃兄遞而弟仍實輕而兼重此已臣難冒之端而邇來臣家偏蒙恩造五營之中一姓占二而況今元戎重任視前尤異滿盈之招災不待智者而明矣伏乞遞改以便公私批以提擧事引嫌誠過矣將任體重何論公格與私義乎但卿之從兄新叨元戎以予爲卿等戚畹家曲保之義豈或强使之竝據際有陳懇如此予甚嘉之所請許施○政院以總戎使李昌運實病危重萬無入院受符之勢啓敎以待少間使之受符其間守禦使兼察
정조 12년 · 강
特遞弘文提學金鍾秀濟州牧使金廷遇
정조 12년 · 목
因成均館三月三日儒生課試過齋後更稟啓命弘文提學待開門牌招○敎曰處義雖甚過矣前旣曲施弘文提學金鍾秀許遞三製有命今日政以在京無故人差出○備邊司以濟州牧使金廷遇病難强赴今姑改差啓允之敎曰今番則除老病實故以當赴人擬入俾無頻改之弊又敎曰政官牌招開政濟州牧使今日政下批前守遞改旣出軫念新牧使待下批使之從近辭朝前守期於暑熱前還朝
정조 12년 · 강
有政吏曹判書吳載純參議李集斗兵曹判書鄭好仁進
정조 12년 · 목
因弘文提學望筒敎曰病勢難强方在由暇弘文提學李命植許遞○以徐配修爲校理宋翼孝爲副校理徐有隣爲弘文提學南聚五爲僉知趙重觀爲五衛將邊慶遇爲忠淸水使○再政以李秉模爲藝文提學
정조 12년 · 강
壯勇營兵房李漢豊呈辭乞遞賜批
정조 12년 · 목
因壯勇營兵房李漢豊乞遞呈辭批以本營以新設之地且有已例之可據雖不別設實職窠銜本營之兵房事體何異於政院之兵房其統轄節制之任反復重焉位次則居於營帥之上職務則亞於本兵之長以是之故曰前大臣入侍也以本營文書去來京外不當以牒呈爲之當以互關爲之雖有筵奏姑不依施者欲待營規之稍定之觀此呈辭辭意厥漢事萬萬駭然凡於本營事或憲有作弊外間無論小大事一幷以無痕爲主至於此事大關紀綱公麼營校雖於該營堂上將官猶不敢若是無嚴況本營兵房乎善騎隊等納馬一款曾以不卽給價之爲弊於馬主已有各別嚴飭今雖未越價本自當刻期推給且渠之奪去馬匹雖出於不給價之致兵房招致分付也焉敢以不恭說話肆然發口乎大抵一營之事大將主之莫曰新叨其敢曰不知乎非不知欲施警飭而事近葛藤姑且置之以此批旨謄給訓將處此後則整飭紀律無敢一任其無嚴兵房則別無可引之端勿辭察任
정조 12년 · 강
行抄啓文臣課講于誠正閣設三日製于泮宮課講試官吳載純金憙三日製試官徐有隣鄭大容吳泰賢金履翼
정조 12년 · 목
舊選文臣講書傳新選文臣講孟子副司果李書九略居首○弘文提學徐有隣違召陳疏略曰新除授訓鍊大將臣有大卽臣再從兄也度支錢穀之本訓局甲兵之首至親之一時倂據古有是否至於餉廳提擧三人俱屬一門以公而言則都相大臣也大將元戎也以私而言則都相族祖也大將從兄也臣於其間職是例兼序則最下當遞之義實在臣身且於總使臣有寧屬非切近營非同管而曲軫履滿之戒特降鞶裭之命況臣以切近之親處同管之地安得不控籲考試有命召牌荐降本職未解之前萬無進身之路伏乞特遞臣度支之任焉批以例兼元無相避至親猶然況姓同之親乎卿其勿辭斯速承牌三違召命敎曰以例兼辭本職不可以兼職辭兼帶尤不可不可以私義妨公務疏中所謂私義又非眞箇有所據之私義則此以逡巡可乎此重臣立朝惟以不憚燥濕爲對揚之方云爾則今於本職如是引義已非前日所知來頭度支擧行自多自今經營者以此以彼決不可曲循從重推考更爲牌招斯速入來又違召命仍命從重推考更爲牌招○政阮以弘文提學徐有隣旣已承牌奎章閣提學金鍊秀一體牌招同參考試啓允之鍊秀三違召命命聞有親病勿爲牌招○敎曰弘文提學先進去後謝恩場中雨具許入又敎曰右承旨持此御題與弘文提學偕往泮宮試取以來又敎曰御題事體至重節製泮宮設場時因謬例每使典籍書揭其爲屑越莫此爲甚親臨試士姑無論雖於命官課試讀券官之書題載在禮書則獨於節製時御題依陞試例使館官替書萬萬不成說此後進去文任拆題後親書懸揭如策題之猝難謄書進去館堂承旨中分書事定式施行仍載太學志○御題擬唐李泌謝於夜宴親賜燒梨諭以天生此間氣表○敎曰觀於三日製入門與收券人數僅爲百餘近來準點之皆不着意可知且未必不由於節製之每通方外如是則圓點節目申復之本意果安在哉每歲時試講製亦有一體修復之命而年前一再爲之伊後未免拋置宜乎諸生之怠惰從近當召試圓點生預令知悉先講後製先製後講臨時稟旨講規或以一經應講或以月講册應講今番則大司成取考出年條區別草已言稟旨○敎曰三日製居首生員丁若鏞直赴會試之次生員安廷善給二分之次生員鄭日泰金鎰洪得淵各給一分次上生員尹玄錫進士嚴耆各紙筆墨令政院考例施賞仍命入格儒生明日待令
정조 12년 · 강
罷藝文提學李秉模職
정조 12년 · 목
敎曰除拜經宿不爲出肅且以課講試官受點則又不入來事體所在極爲未安藝文提學李秉模卽爲牌招使之行公又敎曰無異宿趼自昨至今再違召命果何道理向聞前文衡筵奏益知此重臣處義之不當若是身在閣直日較日省錄前文衡筵奏亦豈不見乎如是而如是處義寧有如許分義爲先從重推考更卽牌招斯速膺命又敎曰懸牌果何事也事體分義萬萬寒心藝文提學李秉模下義禁府推考命牌還收又敎曰旣示飭意今方考試分揀更卽牌招斯速入來肅命○秉模陳疏略曰臣幼而失學長益荒嬉尋常功令亦未能隨意點綴進以科目特倖耳自是厥後居然十六年間居常不讀一帙書終歲不做一文字假使舊學之贍富猶患枯涸重以許久之相忘世間百事或有可强其不能而以不文而强文任之事求之古今臣未之聞也內閣之官非不淸且華矣只自備數於奉審課講等役而已不敢辭巽而至若見職大有異焉揆以公格尤有所萬萬難冒者向來銓官之通擬是職也臣名亦在其中旋以不議於文衡援擧故事至煩仰徹則前之通擬在所勿施文苑一步永作鐵限今兹擧擬謂以舊望則旣勿施矣謂以重通則文衡已遞就財無所由前由後俱未知其何據荐召有命承膺無路伏乞亟賜鐫改治疏將上伏見飭敎至以前文衡筵奏爲諭薄施問備促令膺命前文衡莚奏伊時日省錄校正適不在臣手漢然不如爲何語而要不過同朝慰藉之言也臣若揚揚冒出曰無可引則將何辭以解於人也又逋嚴召實合萬殞批以以卿文識尙云晚矣勿辭入來考試仍命藝文提學疏批已下更爲牌招秉模懸牌闕外終不承膺政院請推敎曰旣無必遞之義且經置對之擧設有廉隅亦足一伸半日之間再懸命牌國禮所在不可一味督出藝文提學李秉模罷職
정조 12년 · 강
以李漢豐爲統制使備薦也
정조 12년 · 목
前統制使趙心泰爲訓鍊都監中軍敎曰雖曰亞將訓局異於各營事務浩䌓亞將倍於大將不可久曠新除統制使使之不多日內辭朝
정조 12년 · 강
訓鍊大將徐有大上疏辭職賜批
정조 12년 · 목
批以元戎重任也勿辭行公
정조 12년 · 목
以鄭昌順爲同經筵
정조 12년 · 강
京兆以戊申出征生存人啓
정조 12년 · 목
漢城府啓依傳敎另飭五部搜訪坊曲則伏義殉身未褒揚者各部俱無所報而只有出征從軍生存者故職役姓名年歲別單書入○別單中部折衝宋昌起年八十五禁衛軍出征嘉善金尙說年八十二扈衛軍宮扈衛東部資憲金次重年九十五禁衛營大旗手出征折衝安廷憲年八十六訓鍊都監馬兵出征折衝張羽才年八十四訓諫都監救援兵出征折衝車哲同改名世泰年八十三御營廳巡令手出征出身姜弼道年八十二訓鍊都監馬兵出征西部閑良承漢明年八十禁衛營別破陳出征局出身黃億萬年八十四訓鍊都監馬兵出征南部兼司僕金斗興年八十二訓鍊都監卜馬軍出征出身金世昌年八十一禁衛營延令手出征○敎曰觀此別單出征人之年近八十九十尙在出身者有之雖有加資者何必區別宋起昌等九人帖加成給資憲金次重才因回榜已加資令禁衛營給食物金尙說旣非從征聞參扈衛令該曹米肉從厚題給事分付
정조 12년 · 강
以韓光近爲副應敎李百亨趙鎮宅爲校理沈晉賢吳泰賢爲副校理金履翼李敬五爲修撰前望也
정조 12년 · 목
敎曰玉堂番次姑陞入直已至多日在外及未肅拜違牌玉堂許遞前望單子入之待下批牌招入直
정조 12년 · 강
判府事徐命善上箚賜批
정조 12년 · 목
箚略曰臣病實癃痼情亦臲甈陳力周行已矣無望閉戶坏蟄以爲調息之計而此際訓局將兵之臣歸臣一門之人臣之所帶提調揆以私義不當冒沒幷據將臣訓局太僕廚院三提擧及扈衛大將之任劃賜卸免俾臣得以隨意飮啄則雖死之日猶生之年批以近久未見卿殊甚悵想日前出齋北苑也意謂以兼綰營門事來候信地欲爲引接矣旋聞該校所告始知有愼節擬於日間要令造朝際見短箚所辭過矣卿須安心勿辭從近待傳諭造朝仍命遣史官傳諭○敎曰箚批雖以過矣爲辭至於該營都提擧旣與例兼有異往往有兼察時不可不副卿請以安卿心卿兼帶訓局都提擧之任今姑許副此意一體傳諭○敎曰軍門提擧之不得疊兼爲格式領相兼帶御營都提調今姑勉副又敎曰徐判府事爲御營都提調仍命以領議政金致仁爲訓鍊都監都提調前望也
정조 12년 · 강
修撰洪義浩執義盧廷良上疏幷賜批
정조 12년 · 목
義浩疏略曰噫彼至頑慝極凶憯豈有如時偉之作逆者哉藉弄之計擬帥之謀皆渠薄物細故耳肆發不滿之語陰懷有他之腸國論旣騰而猶且恣威作勢隱欲掩覆以致懲討之義理不張怪鬼之嘗試潛售至於向來堂疏之出而文跡昭據日子符合其可使一刻容息於覆載之間乎伏見兩司箚批不勝憂慨之至顧今傳啓非時惟是章疏得寓沭浴之忱而殿下乃反謂有原啓至以聲討之論屬之陳談誠恐人心由是玩愒大義職此湮晦伏願亟降明命島置罪人時偉爲先荐棘待用刑設鞫快正邦刑日前故相趙顯命嫡長泒復官免坐之命固知出於追念舊勳之盛意而第其復官者是逆翰之兄免坐者卽逆翰之姪也嫡屬宥免尙云不可全泒疏釋寧有是理特加三思亟收成命批以所陳不必更煩○廷良疏略曰時偉之罪可勝誅哉自比戚聯暗結賊宇擬帥之謀果欲何爲擧國同慶之日喉院稠坐肆發凶慝之說章奏文字力遏慶抃等語包藏陰圖向來堂疏證契明的尤爲此賊之斷案而國家大計看作私圖云者覤破凶腸打開無餘直與榮賊之沮遏如印一板伏願先施荐棘待用刑幷與宇鎭而明正典刑千古凶逆無如賊翰之連坐而特命宥釋此路一開綱紀墜矣伏願亟寢成命以嚴堤防焉世道日漓變怪層生或托官規潛售嘗試之計或譏侮聖躬敢肆不逞之習此實懲討不嚴凶孼無忌之致若不嚴討打破窩窟則世道之憂無時可已豈不可懼伏惟殿下智周庶物魑魅莫逃天鑑誕發雷霆之威則何憂乎朝象之不靖也哉批以勿煩
정조 12년 · 강
原春道伊川安峽金化金城淮陽狼川橫城杆城黃海道瑞興鳳山安岳新溪谷山長淵長連松禾殷栗兔山全羅道南原平安道平壤順安肅川定州郭山鐵山龍川義州朔州昌城碧潼渭原江界寧邊熙川价川順川殷山孟山梁德成川三和慈山水柔甑山祥原雲山咸鏡道安邊德源文川高原永興定平北靑端川吉州明川鏡城富寧雪
정조 12년 · 강
召見判府事徐命善同敦寧柳義養及三製入格儒生于重熙堂
정조 12년 · 목
義養持五禮儀通編來待故也○敎曰昨日批旨旣有俟少間簉朝之敎愼節如可强今日入侍事遣史官傳諭于徐判府事○予謂判府事徐命善曰卿之處義誠過矣凡事當量其始終而爲之今若遽然斷定末梢將何以收殺乎命善曰臣自量已熟若得三字銜則都無事矣不然則凡公會不參之外無他道或以爲彼進處不進彼不進處獨參未爲不可云而此則誠苟且莫如三字銜之無弊予曰皆是行不得之事更思順便之道可也命善曰臣之當初拔擢致位至此者造化也中間拯救使之全保者亦造化也今於垂老將死之日全其名節不至於顚倒狼狽臣豈不仰望於造化耶予曰見綸音後釋然不爲礙滯是豈顚倒耶命善曰禁令至嚴臣不敢更提本事而臣於再昨年陳箚有曰義難共戴勢不兩立至以臣言非妄則濟恭爲逆濟恭非逆則臣當反坐爲言而曾未數年反與之比肩聯武周旋於一席之間則臣是兩截人也臣豈忍爲此哉予曰箚辭已過矣而今則綸音頒下與其時尤異矣命善曰討逆非官事相規不可以爽實爲言也臣又與微官庶僚有異不顧言行豈非朝廷之羞乎體諒之恩拱手以俟予曰卿勿固執須更深量也命善曰吳翼煥疏中旨義之凶慘非正一二而指嗾之人尙未斯得臣意留待用刑之時一番鞫問則自當綻露矣予曰翼煥何必問耶指嗾之人豈有不知之理而終不摘發其意可知也命善曰今雖掩覆嚴問則何敢隱諱乎予曰趙時偉之面陰背陽曾所痛惡如卿輩不與同做渠欲自主張勸予以平明之治平明云者豈非專用渠之謂耶其兄則不能忘也至於兵議肅拜日闕中酬酢之說未免爽失矣命善曰申大尹疏以爲伊日肅謝則丁寧云矣予曰伊日雖肅謝諸承旨皆詣閤政院無酬酢之人矣近日章奏中論擬帥有若明謙之內應大將此則誤矣命善曰渠之賦性本自陰慝平日視臣輩若無臣等亦尋常切痛矣
정조 12년 · 강
命果川移轉米依畿伯狀請施行
정조 12년 · 목
京畿監司徐有防枚擧果川縣監李席文牒呈以爲目下民勢無異昨秋已有南漢米五百石請得之例故愚珉不知城餉之重認作應受之穀到今資活徒仰南米南漢米五百石依昨年例移劃本縣待秋還報事請令廟堂稟處故有是命○備邊司啓言卽見平安監司金履素還餉捧未捧狀啓車嶺僉使魚彰水軍餉居末寧城僉使鄭宅信居二城山別將朴秀文居三慈母山城別將兪萬禧元還上居末孟山縣監沈寬鎮居二請幷依事目勘處之意分付允之
정조 12년 · 강
咸鏡道甲山慶興雪
정조 12년 · 강
遣承旨詣毓祥宮奉審
정조 12년 · 목
昨日以擬漠沛中兒等謝置酒沛宮自爲歌大風令和習之爲表題春水船如天上坐爲賦題令泮儒及方外儒生從自願製進至是太學以表券八百四十張賦券一千七百七張捧入命閣臣兩館提學入侍科次仍宣饌賦表各取次上以上四百五十人尹最遠黃鍾五朴宗洪元在明俱表三中尹慎金處光洪樂俊俱賦三上命此較以虞荊州民人謝雲土爲表題功人也爲賦題表朴宗洪三中一居首賦尹慎三下居首各八子百選一件比較三中二尹最遠三下元在明黃鍾五次上金處光洪樂俊各正音通䆁一件賦三中十人紙一卷筆二枝墨二笏表三下五十人賦三下五十人各筆二枝墨一芴賜給
정조 12년 · 강
命藝文提學李秉模罷職勿施申飭肅謝
정조 12년 · 목
敎曰日前擧措極爲未妥亦知禮使之意文任非漫任則豈可强所不强乎然旣置對矣又疏辭矣然又違牌此何道理更思任其所之仍令自劃大關國體前提學李秉模罷職傳旨勿施仍以前牌催促使卽肅命
정조 12년 · 강
命時囚李東曄分揀放送
정조 12년 · 강
咸鏡道會寧穩城雪
정조 12년 · 목
左議政李性源啓言故大司憲權相一議諡首望二字犯諱該館官已有處分矣請其諡狀還送弘文館日後議諡時使之改議從之又啓言今番賜諡爲二十四度此誠曠越之盛典也諸家子孫擧願趁速延諡而吏曹無實郞官不得擧行云請卽令差擬銓郞以爲宣諡之地從之又啓言南行部將乃是武蔭參下名宦張忠國雖有調用之命該曹之加設單付初未免不善擧行筵席奏語亦涉分疏請兵曹判書鄭好仁推考部將望筒勿施從之敎以張忠國則旣爲之不必勿施矣又啓言頃因嶺南御史金履成別單左水營船艙築石形止令帥臣躬審便否論列狀聞矣水使李章漢狀啓以爲二去戊申因道帥臣建議港口潮入處築石三百餘步以防積沙之患所用役軍爲三萬三千九百餘名兵船伺侯船爲三百四十三隻今此上下港當築處合爲四百五步比前功役殆倍請令廟堂稟處矣此時調發累萬役丁尤涉重難請姑置之待年豐狀聞後稟處從之○判尹鄭昌聖啓言近來市民輩敢恃朝家顧恤之恩全無嚴畏之心雖以今番床廛民事言之輦路咫尺之地聚集成群手張上言殆若邀路者然其習已極痛惡況猥濫勿施之後逐日成群於闕下終不退去若論其本事則渠廛本無針子名色帽廛針子一種流來載錄必欲專利有此猥越之訴不可不嚴懲其狀頭及首床廛三所任請令秋曹定配待用刑令各其配所官嚴刑懲勵從之○承旨洪仁浩啓言諡望下批後有兩司署經之例矣兩司未肅拜諸臺幷卽牌招憲府則大司憲一人外俱在外無以備員擧行云何以爲之敎曰憲臣在外人員許遞今日政差出待下批牌招署經
정조 12년 · 강
特推江留宋載經戶判徐有隣
정조 12년 · 목
禮曹啓言江華留守宋載經狀啓以爲長寧殿一二室正間朱簾正殿薍簾修改物力自本府擧行雖有定式至於輦輿修補所入綵緞及匠手本府實難辦得自戶曹依前進排事請令該曹稟處矣昨年筵稟定奪時因大臣所奏其中難辦之物則往復該曹從長善處事蒙允矣請依狀請自戶曹措備下送敎曰此非若此之事況所重有在且有可援之例狀請事近較絜禮曹回啓戶曹稟處亦未知妥當該留守及該堂上竝推考依前定奪擧行
정조 12년 · 강
以趙鼎鎭爲吏曹參判李時秀爲參議前望也
정조 12년 · 목
敎曰吏曹參判聞有實▣許遞前望單子入之待下批牌招同參政事又敎曰在外吏曹參議許遞前望單子入之待下批同參政事○鼎鎭三違召敎以無端違牌何也遞差
정조 12년 · 목
以沈埉爲執義柳匡國爲掌令尹九宗李福潤爲持平成德雨爲校理李洪載爲副修撰南玄老爲左尹○政院以大司憲尹承烈再違啓敎以許遞今日政差出○再政以李聖圭爲大司憲成德雨爲吏曹佐郞韓用龜李洪載竝新通也
정조 12년 · 강
命南陽府使王漢禎拿問
정조 12년 · 목
京畿監司徐有防査啓卽見南陽府使王漢禎所報則以爲戊申從征將士設樂饋酒使中軍替行云其罪狀請令攸司御處敎曰以此以彼難免不審卿則推考該府使一事再報眩幻事實極爲儱侗令該府拿問處之若此則本道諸邑他道諸邑守令之親執擧行未可必朝令之下焉敢若是令廟堂申飭道伯非公故無端替行守令使之首實狀聞論罪
정조 12년 · 강
司果韓永運以名字犯諱陳疏請改賜批
정조 12년 · 강
禮曹以諸大臣上言收議啓
정조 12년 · 목
該曹啓言郭山金益弼爲朴天老褒奬事上言就議于時原任大臣則左議政李性源以爲朴天老以遐土之人參原從之錄旣登召募使狀聞宜賜一體褒奬云右議政蔡濟恭以爲另加褒賞恐似得宜云領府事金致仁方在俟勘中不敢獻議判府事鄭存謙徐命善領敦寧洪樂性判府事李福源金熤病不收議判府事李在恊以爲似當施以食物存恤之典云判府事兪彥鎬病不收議請上裁敎以從多議施行又啓言淸州幼學延就徵爲其父壽昌褒贈事上言就議于時原任大臣則左議政李性源以爲壽昌首先倡義口不言功不墜家聲公議咸惜量加褒贈未爲踰濫云右議政蔡濟恭以爲旣參原從則又加褒贈似過分數頒以食物恐爲得宜云判府事李在恊以爲此不過倡義使朴敏雄率下旣錄原從更無可施之典云請上裁敎以三大臣收議一云當贈職一云給食物一云無可施之典三說各有所見此人是故監察毅愍公延最績之子云乃父乃子世仗忠勞貴矣貴矣似此處恩典不及不如過過之弊反不無益於勸聳特施贈職之典又啓言全羅道儒生柳震采等爲蘇權旌褒事上言就議于時原任大臣則左議政李性源以爲蘇權義形於叱弟之言忠著於誓祠之文以劇賊之親兄免從坐之律當時處分已極曠絕追加褒賞恐或過重云右議政蔡濟恭以爲當時免坐之典旣採公議到今褒忠之擧宜眎優異雖命旌閭未見其過云判府事李在恊以爲劇賊同生之特令免坐已是殊異之恩典旌贈之典恐不可輕議云請上裁敎以日前判下也只見回啓措語猶且以爲壯之有議大臣褒錄之命今適更閱原上言蘇權之秉義斷恩於同氣間嚴於逆順之辨固卓爾其先蘇濟殉身於壬辰其子德孝國恤時蔬食三年其女其孫婦又辦烈死一門忠烈實所罕聞邑中多士齊聲籲蹕尤見公議實蹟之信然不料外邑有此特行在朝家敦風尙敎之政何靳表異之典令地方官就其閭表之曰忠烈之閭事行會道臣又啓言東部前權管金益鍊爲其父仁寬軍功褒奬事上言就議于時原任大臣則左議政李性源以爲仁寬詷賊之行凡三遭矣奴王俱死誠可愍惻其子孫令兵曹調用似爲合宜云右議政蔡濟恭以爲其子孫令軍門另加收用恐爲得宜云判府事李在恊以爲其子令軍門調用似好云矣請上裁敎以依僉議其子令軍門調用而令訓局收用如無窠加設或作窠擧行後草記又啓言北部前郡守趙靖世爲其父聖復及其叔聖集忠孝旌閭事上言就議于時任大臣則左議政李性源以爲只憑本家之言不若多士之狀更令道臣博採狀聞後稟處故進士趙聖集以忠臣之兄罹幷命之禍宜贈相當之職云右議政蔡濟恭以爲忠簡公趙聖復爲國損身人孰不許以危忠而朝家旣旌閭又贈職賜諡矣今其子孫之又以孝行爲請或近煩瀆趙聖集與其弟幷罹冤酷之禍贈以相當職未爲不可請上裁敎以依右相議施行○吏曹啓言牙山幼學李復元爲其祖崇祖節義褒奬事上言就議于諸大臣則判府事金熤以爲臣方病劇伏承李崇祖事收議之命不敢不效一言之崇祖是李光漢之子己巳受禍壬寅被刑實是世傳忠義況崇祖罵賊一語凛凛激烈足令伊時桉獄諸賊魄奪而氣死臨絕之時猶能奮舌鉞而明忠逆之分在今日褒尙愍恤之道一銜貤贈恐不必靳之云判府事李在恊以爲向在甲辰褒忠之時罔有不錄則勿論贈復與食物此與甲辰記舊之日有異因其子孫之上言輒施恩典恐涉屑越云判府事兪彥鎬病不收議左議政李性源以爲父子二人前後冤死合施奬恤特許給復似爲得宜右議政蔡濟恭以爲在朝家愍恤之道施以給復恐無不可敎以從多議施行
정조 12년 · 강
兵曹以河得采付料啓
정조 12년 · 목
該曹啓言忠淸監司洪檍狀啓燕歧故戶長河啓溟孫得采河啓澈從孫益采知委起送矣得采則自禁衛營加設敎鍊官爲先付料益采則旣是從孫不可施以一例之典請置之允之○訓鍊都監以金天章孫載潤本局別軍官差定啓又以金仁寬子益鍊別武士差定啓
정조 12년 · 강
召見輪對官及校正堂上柳義養郞廳李趾永等于誠正閣
정조 12년 · 목
政院啓言輪對官一人筵席退出之時誤入進賢門歷過待令內官房前由親賢門至宣化門見阻還入親賢門又過內官房前由進賢門仍自迎薰門出去擧措極爲駭然而誤爲引導之司謁令攸司科治當該輪對官所當重勘何以爲之敎曰輪對官之迷失道固可駭也司謁之今始往告中官之不善守門俱有罪焉輪對官査出拿處司謁事依施中官令內府嚴加科罪○義禁府以輪對官宋畊玉囚單啓敎以付過放送
정조 12년 · 강
禮曹以去戊申軍功人旌賞當否大臣收議啓
정조 12년 · 목
該曹啓言問議于時原任大臣則左議政李性源以爲兩人倡義馬賊俱極可嘉今見道臣狀本雖無公家文蹟旣有可據傳記宜施褒賞云右議政蔡濟恭以爲晉熙之功設如狀中辭意立功而讓之者晉熙也無功而居之者朴敏雄也當亂之初定朝家之酬功於敏雄者顧何如也以白徒擢授營將未幾拜昌城江界等防禦使纔因舊甲重回大臣陳達褒尙之敎逈出尋常而今乃以破淸州之賊復淸州之城盡歸晉熙之功則敏雄有何可記之勞乎在朝家綜核之政晉熙敏雄不可兩置於功勳之列此豈非事之難處者乎金剛立事儒生之言不可盡歸之無實以米肉存恤其家恐無不可云領府事金致仁方在俟勘中不敢獻議判府事鄭存謙徐命善領敦寧洪樂性判府事李福源金熤病不收議判府事李在協以爲金晉熙所謂倡義錄臣亦得見其時朴敏雄之相率倡義者不但晉熙一人則今不可獨施恩典金剛立給米肉存恤其家亦足爲聳勸之道云判府事兪彥鎬病不收議請上裁敎曰金晉熙事右相獻議旣如此有難輕決更問于未獻議諸大臣及左相草記金剛立事從多議施行
정조 12년 · 강
命故兵使禹夏亨孫尙謨勸武傳令
정조 12년 · 목
兵曹啓言依傳敎送禹尙謨於右議政蔡濟恭家問其意見則以爲其祖與父俱是武弁又是戊申軍功人之孫則實合於勸武云矣敎以三軍門中今日內勸武傳令使之待令又啓言皇朝人田尙書應揚康世爵子孫在外邑者使之待令上來後草記有命矣發關知委於兩人所居之道則陽智縣監韓光傳牒報田尙書七代孫世豊方在草土中不得起送云茂山府使柳心源牒報康世爵五代孫尙堯老病不得起送以其子漢宗替送云世豊則待闋服收用漢宗則與其父有異待尙堯之病間上送之意請分付該道允之
정조 12년 · 강
吏曹以金廷俊上言査啓
정조 12년 · 목
該曹啓言因宗簿書吏金廷俊上言詳考草記有命矣己卯冬各樣上言嚴禁之後各司吏胥元無上言加資之事故金福壽等加資年條無所憑考推尋敎旨考其年條則在於己卯四月與上言辭緣有所逕庭請置之允之
정조 12년 · 목
吏曹啓言梁山郡守朴宗岳受由上京無意還任請催促下送敎以改差今日政差出○以金熹爲吏曹參判丁範祖爲大司諫沈晉賢爲副校理成德雨爲中學敎授李鼎德爲梁山郡守
정조 12년 · 강
命時囚趙光逵保放
정조 12년 · 강
御熙政堂行日次儒生殿講試官李性源鄭昌順趙鼎鎭洪文泳李勉兢鄭大容柳文養
정조 12년 · 목
具翼善冠袞龍袍陞座試官率應講儒生入庭行禮訖以次呼名進講承旨沈豊之啓言注書誤書講章以致儒生之誤讀請當該注書推考從之東學色掌幼學徐榮輔詩傳純通居首敎曰日次儒生殿講居首純通幼學徐榮輔直赴殿試之次幼學李肇源給二分略幼學朴宗明沈能迪李成鉉兪漢㝢李後秀鄭夏容韓錫仁各賜紙二卷筆三枝墨二笏粗幼學李羲甲朴在益各賜紙一卷筆二枝墨一笏仍令直赴儒生徐榮輔進退命韻賦詩其詩曰黼扆高臨瑞日圓橫經趨入席初前新榮感結將何報恭祝南山億萬年○以擬唐侍郞楊弘禮謝諭以越公兒郞故有家風仍命入參機務出典軍事爲表題命上齋儒生應製進士李東洙三下一居首紙三卷筆三枝墨三笏三下生員金鎰等各紙筆墨施賞有差
정조 12년 · 강
吏曹判書吳載純上疏賜批
정조 12년 · 목
疏略曰臣於昨政以副司直丁範祖末擬於諫長而受點矣追聞範祖以豊基郡守時事有待用刑拿囚之命而矇然擬入昏謬顚錯之罪無所逃矣伏乞亟賜嚴勘批以做錯非細卿則推考
정조 12년 · 강
配床廛市民狀頭及首床廛三所任
정조 12년 · 목
秋曹啓言因判尹鄭昌聖所啓床廛市民狀頭及首床廛三所任定配待用刑令各其配所官嚴刑懲勵事命下矣狀頭金景默泗川縣三所任方春得杆城郡田致慶文化縣朴枝厚報恩縣定配而待用刑令各其配所官嚴刑懲勵事分付于各該道臣
정조 12년 · 강
召見有司堂上徐有隣于誠正閣
정조 12년 · 목
有隣啓言頃伏承壯勇營換貿米條捧上等節比稅大同本倉所捧加減與否査實之命矣詳問于本營則情費所入與大同本倉納一體磨鍊田稅換貿條亦用大同例而但料米之逐月斗給自有欠縮且秋冬二節之例縮亦所當念故庫子輩執枰捧上之時自不無從厚之事比之別營則不啻輕歇而比之惠廳則稍爲高重云矣敎以該營凡事無論小大惟以不煩經用不勞民力爲意設初時糧餉區劃皆以內帑錢換貿事雖近於太局意則在於無弊爲有司者亦庶知此本意矣況小民切已之樂苦莫過於賦稅之輕重予於御極之初眷眷於此一款首罷宮納之規外此營納別營納措捄尙未得善策迄不免泯默每當春夏之交聞稅舶裝送之狀輒爲之耿耿憫惻何嘗一刻弛心此而因循尙切歉然況以本營事有絲毫貽弊之端則其可成說乎吏鄕船格之受困固已可矜而如是之際害歸小民濫捧加徵亦必至之勢旣聞之後寧忍恝視本營穀物以稅大同換貿條船運者一依稅大同最歇倉例收捧如是定式之後雖升合之微萬一有濫捧之事本營監捧將官施以斂民之律下吏庫子等江頭大會船人限死決棍絕島充軍以謝小民以此分付該營戶惠廳及上納諸道此擧出於寧失之意料米之月給斗縮條庫儲之秋冬例縮條當以內帑錢別爲磨鍊補給事面雖似較挈欲使軍民兩便也幷令知悉有隣以同成均啓言臣於本館事有所仰達者曾在己丑年鹽醢廛人負債於各營門發賣其廛基於泮人輩于今數十年非但渠輩之無弊資生自本館就其中定式收稅以爲養士之需故粤自辛丑以後江民輩欲爲還退屢呈法司及備局而以其文券中永賣二字輒皆見屈矣今番秋曹覆啓時只因江民之上言以致泮人之見屈典僕輩生計因此永失而養士之需亦不可公然消瀜江民還退一款置之一依當初永賣文券施行之意請分付從之
정조 12년 · 강
命贈金晉熙相當職
정조 12년 · 목
禮曹啓言戊申軍功人金晉熙事依聖敎發遣郞廳問議于未獻議諸大臣及左議政則左議政李性源以爲朴敏雄之效勞前已表著金晉熙之倡義今始登聞晉熙之當褒不褒不係於敏雄之有功無功臣之前議業已槪陳別無他見云領府事金致仁惶蹙之中病思昏瞀不敢獻議云判府事鄭存謙徐命善李福源領敦寧洪樂性病不獻議判府事金熤以爲金晉熙事雖無公家文蹟以道臣狀本中所引倡義錄之語見之朴敏雄入山城之際請晉熙偕去有大功然則敏雄之功誠大矣與敏雄偕去戮力者恐不可曰無其功云矣敎以從多議施行褒奬亦有許多節次判堂指一論理回啓又啓言凡褒奬之典自有等分旌閭有難遽議復戶恐涉太輕贈以相當之職似合事宜請上裁從之
정조 12년 · 강
命前領相金致仁復拜相職
정조 12년 · 목
以徐配修爲修撰金致仁領議政下批鄭存謙領府事單付
정조 12년 · 강
遞吏曹參判金憙
정조 12년 · 목
憙三違召敎曰日前講席已見實病之難强使之先退今聞尙然云許遞
정조 12년 · 목
敎曰今玆復拜之擧已及於向日敦諭更不須多誥旣復拜矣當必致之卿何爲備例辭巽卽起視事庸副至意事遣承旨傳諭○承旨南鶴聞書啓臣敬奉聖諭傳諭于領議政金致仁則以爲頃被曠絕之諭冒上叩謝之章而罪戾自在尙覬處分之終加反承台司之命噫臣之至今偃息莫非恩造而恩造之過至畀宿趼有若無故見遞循例還拜者然臣心惶隘固屬私事公法所在其將如何惟願先收誤恩遄伏嚴誅云矣
정조 12년 · 강
命端川府失火民戶還穀身役分數停減
정조 12년 · 목
咸鏡監司李崇祜以端川府民家八十二戶失火馳啓敎曰觀此狀辭甚爲矜惻方農失所尤屬軫念元恤典外區別大中小戶別給會付穀物仍令嚴飭地方官斯速結構奠土該倅固知勤勵而雖有別般周給蕩析之患難保其必無令地方官將此傳敎一一曉諭安集逖矣北路民戶之被燒至於此多若無拔例顧恤遐氓何以知王化且見邑牒謄報殘戶又若是夥然尤可矜也如有身役及已受還上大戶半停半減中小戶分數遞減遞停殘戶則役與還特幷蠲減事令廟堂三懸鈴行會畢奠接後形止令地方官報來後狀聞事一體行會
정조 12년 · 강
敦諭領議政金致仁
정조 12년 · 목
敎曰昨遣承宣略布虛佇之望及見附奏尙有却顧底意殆非所圖曷勝介介卿之心予知之卿之迹予亦諒之分而柝之區而別焉縷縷申複之諭不但爲卿慰籍而曲譬欲使中外瞻聆洞悉顚末條貫向來架勒之說眞屬過境滄桑於是乎人不疑而卿無怍追提尙不可控引萬萬非得計出處之義大矣反諸身忖度當出則出而已當處則處而已焉有大官怕他懾他或恐出後議已逡巡於招延之擧耶卿老耶豈容退沮乃爾望卿猛下剛勵之工聞命進進效古人麾不去之義是誠時措之急務故易曰蹇蹇匪躬之故更冀無較計無遲疑速出論道無負旋授之眷遇事遣史官傳諭○注書李羲觀書啓臣敬奉聖諭傳諭于領議政金致仁則以爲聖諭復降曲譬開曉而迷不知變坐逋嚴命豈有他哉公議之聲討墨尙未乾職名之遞免勘非其律縱聖明過加湔拂復置任使之列爲人臣負此釁犯敢生冒沒之計則其於國體臣分當如何也見方宿痾新恙送發交苦倉卒附奏辭未達意稍俟少間冒入文字仰請處分云矣
정조 12년 · 목
敎曰政官牌招開政近日政席玉堂之無難留窠吏判事極爲未安推考以在京無故人差出待下批牌招推移入直○以朴祐源爲吏曹參判金履鏞爲校理兪漢謨爲修撰
정조 12년 · 강
司直鄭述祚上疏賜批
정조 12년 · 목
疏略曰古人之語曰生逢堯舜未忍便訣臣獨何心便訣明時袛緣至痛在心不忍復過貳極門一步惟有永謝簪組退伏丘壑是爲臣自靖之道猥徹由中之懇幸蒙殿下之恩顯示許可之意臣百回莊誦屈指以待而適當彌月有期不日騰賀遠外耆耇之臣莫不來待此非臣子言私之日且以職忝分司瞻依魂宮以爲畢義盡分之地因循荏苒知臣者謂有所重不知臣者疑其濡滯顧臣則略有所斟量故耳今距五月只隔一朔臣之初心擬待五月之祥畢復伸一退之前懇而忽自五六日來素患痰癖之症挾感大發或恐一縷未泯之前卒未承恩誥將爲臣不瞑之恨今玆陳懇不先不後臣之處義可謂兩無所當而病狀若不至遑遑危急則何憚乎數十日之遲待而直爲此瀆擾之擧乎伏乞天地父母曲諒切悲之懇特垂肯許之音俾臣得以三字榮銜題旌以歸以爲終始之惠焉臣方告退更有何說只是讎怨未復罪戾如山嗚呼今年太歲涒灘卽我先大王誅鋤凶逆嘉靖邦國之一回甲也惟我先王以神武不殺之德默運聖慮一號令而人彝大明國勢自尊此正我聖上摸法之地而側聽多日只聞當時勳功之厚施追報而己未聞目下兇逆之嚴加誅殛至於變生貳極之尊而尙爲泄泄沓沓此臣所以叩心摧賜寧欲無生者也勿謂臣人微而忽其言勿謂臣身退而忘其事終有以査得而快正王法則臣雖死之後亦當鼓舞於地下矣不然當如張巡臨死之言以殺賊也痛冤之極言不知裁亦惟哀矜而恕察之批以所陳前此疏批言之盡矣三字之銜何靳何惜而終祥之期餘日無多病如可强姑爲行公
정조 12년 · 강
平安道永柔咸從江西龍岡雹咸鏡道三水雪
정조 12년 · 강
領議政金致仁上疏賜批
정조 12년 · 목
疏略曰臣聞人臣罪在必誅上不可以曲貸聖王恩或謬加下不可以冒承今臣孼由自作而殊渥假以生全分甘顯戮而簿罰止於遞免曾未幾何復申前命乍解旋仍以臣代臣噫此何爲也臣猥荷特達之知得君行政非不專久而絲毫蔑贊於晠化衰疾日就於鬼域早晩顚沛理必無幸果然忽地忘作遽陷大僇自辨無辭而乃蒙天地父母涵容之澤旣寬誅殛又不終棄許之以知心寵之以牖迷至於復授又是非常之擧臣固感惶無地而獨奈堂箚之墨未乾朝議之嚴可知臣又憑恃寵靈昧然承命則是將公法臣分由臣而壞此其罪又當如何伏乞亟削新授職名仍勘近日罪犯以安私分批以予之起卿於十五年退休之餘者斷斷苦心之爲國事爲世道廷臣之共知也中間之暫解旋授者凡爲數次而予則自以爲殺費商量蓋其暫解出於慰釋旋授出於倚毗則暫解乃所以旋授也卿於暫解之日不知有旋授之擧而認爲眞箇丐間耶況今旋授之後其將必致乃已以必致乃已之心盡必致乃已之禮敦迫日以蓋繁恩數日以益重此際卿心安乎否耶予則知卿心卿不知予心却把暫解與旋授視若故常而一切歸之於備例之科寧不慨然今則紛紛者靜矣聒聒者息矣豈復有敲撼卿者設令有之惟予在卿可無恐顧今鼎席之未備亦云久矣望卿之心不啻飢渴卿勿例巽卽起肅命仍命遣史官傳諭
정조 12년 · 목
以李庚運爲校理李東稷爲副修撰韓用龜爲西學敎授○敎曰成命之下尙不擧行以致綸音印役之遲滯吏曹判書吳載純從重推考待開門牌招擧行
정조 12년 · 강
命譯官護還差倭接待與禮單雜物依例磨鍊
정조 12년 · 목
禮曹啓言東萊府使李敬一狀啓以爲渡海譯官護送裁判差倭今已出來云接待已有前例別幅回禮及宴禮單雜物依例磨鍊以入接待亦依例爲之事請分付允之○禮曹別幅彩盡掛硯一備綵盡依桁一部綵盡八寸奩鏡一面黑漆燈臺二脚赤銅大藥罐二箇東萊別幅綵盡文匣一箇革裹垂珠掛硯一備朱漆有跌中圓盆十枚赤銅大藥鑵二箇釜山別幅朱漆有跌中圓盆十枚綵盡中層匣一備赤銅大藥鑵二箇○禮曹別幅回禮人蔘一斤虎皮一張豹皮一張白綿紬五疋白苧布五疋黑麻布三疋白木綿十疋黃毛筆三十柄以上該曹措備花席三張四張付油芚二部眞墨三十笏以上本道題給東萊釜山兩處回禮各白綿紬三疋白苧布三疋黑麻布二疋白木綿五疋黃毛筆二十柄以上該曹措備花席二張四張付油芚一部眞墨二十笏以上本道題給又啓言差倭留館時別宴合三度宴贈給雜物依前例磨鍊急速措備別定差備驛官齎持下送請以此分付該曹及本道從之○差倭三度宴贈給各人蔘一斤白綿紬五疋白苧布五疋黑麻布三疋白木綿五疋黃毛筆三十柄以上該曹措備花席三張四張付油芚二部眞墨三十笏以上本道題給押物一人侍奉一人各三度宴贈給各白綿紬二疋白苧布二疋白木綿三疋以上該曹措備伴從十名各三度宴贈給各白綿紬一疋白苧布一疋白木綿二疋以上該曹措備
정조 12년 · 강
召見尙方提調鄭昌順于誠正閣
정조 12년 · 목
昌順啓言法服玉帶自本院別付於今番使行矣不得貿來故問于首譯李洙則謂以渠則使事外此等別貿元不當預知云法服所用事體至重而受去之譯官有故則渠以首譯當爲廣貿以來乃以不當預知之說肆然爲對極涉無嚴請施遠配之典敎以事極可駭拿問嚴治
정조 12년 · 강
特許分都總管鄭述祚致仕